तकनीकी तौर पर संविधान आदिवासियों को हिन्दू कहता है. हिन्दू धर्म के अधिकांश क्रियाकर्म, पूजापाठ और तीज त्यौहार सहित दैनिक आचरण में आदिवासी औपचारिक हिन्दू धर्म से अलग थलग होते हैं. हजारों लाखों देवताओं के चोचलों से अलग हटकर उनके बड़ा देव याने महादेव होते हैं. बहुत तकनीकी होकर सोचें तो उन्हें शैव कहा जाए. हिन्दू धर्म में तो विष्णु के उपासक अर्थात् वैष्णवों की संख्या वैश्यों से कहीं ज्यादा है. यहां भी आदिवासी अल्पसंख्यक हो गए. जनविद्रोह या क्रांति का दूध गर्म होता है तो उसे ठंडा कर मलाई को गड़प करने की वृत्ति को ठीक नहीं समझा जाता है. जनविरोधी समझा जाता है. आदिवासी वर्ग में भी कई पुश्तैनी आरक्षण प्राप्त और सेवानिवृत्त होते अधिकारी हैं. उन्होंने समस्याओं का दूध तो गर्म नहीं किया है लेकिन उनकी निगाह और आदतें सबकी नजर में हैं.